CELEX: 62013CN0536
Language: el
Date: 2013-10-14 00:00:00
Title: Υπόθεση C-536/13: Αίτηση προδικαστικής αποφάσεως την οποία υπέβαλε το Lietuvos Aukščiausiasis Teismas (Λιθουανία) στις 14 Οκτωβρίου 2013 — OAO Gazprom, έτερος διάδικος στη διαδικασία: Δημοκρατία της Λιθουανίας

21.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 377/7
            
         Αίτηση προδικαστικής αποφάσεως την οποία υπέβαλε το Lietuvos Aukščiausiasis Teismas (Λιθουανία) στις 14 Οκτωβρίου 2013 — OAO Gazprom, έτερος διάδικος στη διαδικασία: Δημοκρατία της Λιθουανίας
   (Υπόθεση C-536/13)
   2013/C 377/14
   Γλώσσα διαδικασίας: η λιθουανική
   
      Αιτούν δικαστήριο
   
   Lietuvos Aukščiausiasis Teismas
   
      Διάδικοι στην υπόθεση της κύριας δίκης
   
   
      Αναιρεσείουσα: OAO Gazprom
   
      Έτερος διάδικος στη διαδικασία: Δημοκρατία της Λιθουανίας, εκπροσωπούμενη από το Υπουργείο Ενέργειας της Δημοκρατίας της Λιθουανίας
   
      Προδικαστικά ερωτήματα
   
   
               1)
            
            
               Σε περίπτωση που διαιτητικό δικαστήριο εκδίδει «anti-suit injunction» [διαταγή προς ενδιαφερόμενο να μην κινήσει δικαστική διαδικασία] και απαγορεύει με τον τρόπο αυτόν σε μετέχον στη διαιτητική διαδικασία μέρος να υποβάλει ορισμένα αιτήματα ενώπιον δικαστηρίου κράτους μέλους, το οποίο, δυνάμει των περί διεθνούς δικαιοδοσίας κανόνων του κανονισμού 44/2001 (1), είναι αρμόδιο να εξετάσει επί της ουσίας αστική υπόθεση, μπορεί το δικαστήριο κράτους μέλους να αρνηθεί να αναγνωρίσει μια τέτοια διαιτητική απόφαση λόγω του ότι αυτή περιορίζει την αρμοδιότητα του εν λόγω δικαστηρίου να αποφαίνεται το ίδιο επί της αρμοδιότητάς του να εξετάσει μια υπόθεση βάσει των περί δικαιοδοσίας κανόνων του κανονισμού 44/2001;
            
         
               2)
            
            
               Σε περίπτωση καταφατικής απαντήσεως στο πρώτο ερώτημα, ισχύει η απάντηση αυτή και σε περίπτωση στην οποία η «anti-suit injunction» του διαιτητικού δικαστηρίου επιβάλλει σε μετέχοντα στη διαιτητική διαδικασία την υποχρέωση να περιορίσει τα αιτήματά του σε υπόθεση που εξετάζεται εντός άλλου κράτους μέλους και την οποία δικαστήριο του κράτους μέλους αυτού είναι αρμόδιο να εκδικάσει δυνάμει των περί δικαιοδοσίας κανόνων του κανονισμού 44/2001;
            
         
               3)
            
            
               Μπορεί ένα εθνικό δικαστήριο να αρνηθεί να αναγνωρίσει διαιτητική απόφαση, προς διασφάλιση της υπεροχής του δικαίου της Ευρωπαϊκής Ένωσης και της πλήρους αποτελεσματικότητας του κανονισμού 44/2001, αν η απόφαση αυτή περιορίζει την αρμοδιότητα του εθνικού δικαστηρίου να αποφανθεί περί της αρμοδιότητάς του και επί των εξουσιών του σε υπόθεση εμπίπτουσα στο πεδίο εφαρμογής του κανονισμού 44/2001;
            
         
      (1)  Κανονισμός (ΕΚ) 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (EE L 12, σ. 1).